N Á R O D N Á R A D A  S L O V E N S K E J R E P U B L I K Y

IX. volebné obdobie

**N á v r h**

poslancov Národnej rady Slovenskej republiky

Petra Stachuru, Františka Majerského

n a   p r i j a t i e

uznesenia Národnej rady Slovenskej republiky k výrokom poslanca Národnej rady Slovenskej republiky a splnomocnenca vlády Slovenskej republiky pre preverenie procesu riadenia a manažovania zdrojov počas pandémie COVID-19: MUDr. Petra Kotlára k „ukončeniu očkovania mRNA vakcínami na princípe distribúcie pomocou nanotechnológie“, ktoré odzneli na tlačovej konferencii dňa 10. apríla 2025.

|  |  |  |
| --- | --- | --- |
| P r e d k l a d á : |  | Návrh na uznesenie: |
| Peter Stachura v. r.  FRANTIŠEK MAJERSKÝ v. r. |  | 1. Návrh uznesenia Národnej rady Slovenskej republiky 2. Odôvodnenie |

Bratislava 10. apríla 2025

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... apríla 2025

**k výrokom poslanca Národnej rady Slovenskej republiky a splnomocnenca vlády Slovenskej republiky pre preverenie procesu riadenia a manažovania zdrojov počas pandémie COVID-19: MUDr. Petra Kotlára k „ukončeniu očkovanie mRNA vakcínami na princípe distribúcie pomocou nanotechnológie“, ktoré odzneli na tlačovej konferencii dňa 10. apríla 2025.**

Národná rada Slovenskej republiky:

1. **Odsudzuje**:

vyjadrenia MUDr. Petra Kotlára, poslanca Národnej rady Slovenskej republiky a splnomocnenca vlády Slovenskej republiky pre preverenie procesu riadenia a manažovania zdrojov počas pandémie COVID-19, ktoré odzneli dňa 10. apríla 2025 na tlačovej konferencii, najmä:

– výzvu na ukončenie očkovania mRNA vakcínami,

– tvrdenia o údajnej zmene ľudskej DNA po aplikácii vakcín,

– spochybňovanie činnosti Štátneho ústavu pre kontrolu liečiv (ŠÚKL),

– návrhy na vystúpenie Slovenskej republiky zo Svetovej zdravotníckej organizácie (WHO),

keďže tieto výroky nie sú v súlade s aktuálnymi vedeckými poznatkami medicíny, farmácie a biotechnológie.

**B: Konštatuje, že:**

očkovanie mRNA vakcínami proti ochoreniu COVID-19 bolo opakovane vyhodnotené ako bezpečné a účinné poprednými svetovými zdravotníckymi autoritami, vrátane:

– Svetovej zdravotníckej organizácie (WHO),

– Európskej liekovej agentúry (EMA),

– Štátneho ústavu pre kontrolu liečiv (ŠÚKL),

– Slovenskej akadémie vied (SAV).

**C: Vyjadruje znepokojenie**,

že z pozície verejnej autority sú šírené dezinformácie, ktoré môžu viesť k zníženiu dôvery verejnosti vo vedecké inštitúcie a zdravotnícky systém, čím sa ohrozuje verejné zdravie a efektívnosť budúcich očkovacích kampaní vrátane bežných očkovaní detí.

**D: Vyzýva vládu Slovenskej republiky**, aby:

– sa verejne dištancovala od nevedeckých výrokov MUDr. Petra Kotlára,

– zabezpečila, aby oficiálni predstavitelia vlády prezentovali iba fakty podložené medicínskymi a vedeckými dôkazmi,

* posúdila vhodnosť zotrvania MUDr. Kotlára vo funkcii vládneho splnomocnenca vzhľadom na ohrozenie integrity odborného prešetrenia pandémie.

**Odôvodnenie:**

MUDr. Peter Kotlár z titulu verejnej (ústavnej) funkcie poslanca Národnej rady Slovenskej republiky a splnomocnenca vlády Slovenskej republiky pre preverenie procesu riadenia a manažovania zdrojov počas pandémie COVID-19, na tlačovej konferencii dňa 10. apríla 2025 (a opakovane aj minulosti) vyzval oficiálne autority (vrátane predsedu vlády Slovenskej republiky, Ministerstva zdravotníctva Slovenskej republiky) na ukončenie očkovania mRNA vakcínami na princípe distribúcie pomocou nanotechnológie, vrátane tvrdení o údajnej zmene ľudskej DNA po aplikácii vakcín, spochybňovania činnosti Štátneho ústavu pre kontrolu liečiv (ŠÚKL), Slovenskej akadémie vied (SAV) a návrhu na vystúpenie Slovenskej republiky zo Svetovej zdravotníckej organizácie (WHO).

Tieto výroky nie sú v súlade s aktuálnymi vedeckými poznatkami medicíny, farmácie a biotechnológie.

Očkovanie mRNA vakcínami proti ochoreniu COVID-19 bolo opakovane vyhodnotené ako bezpečné a účinné poprednými zdravotníckymi autoritami, vrátane: – Svetovej zdravotníckej organizácie (WHO) – *„mRNA vakcíny boli dôkladne posúdené z hľadiska bezpečnosti a klinické skúšky preukázali, že poskytujú dlhotrvajúcu imunitnú odpoveď. mRNA vakcíny nie sú živé vírusové vakcíny a nezasahujú do ľudskej DNA.“*

– Európskej liekovej agentúry (EMA) – *„Comirnaty neobsahuje samotný vírus a nemôže spôsobiť COVID-19.“*

– Štátneho ústavu pre kontrolu liečiv (ŠÚKL) – *„mRNA vakcíny sú bezpečné, účinné a dôkladne kontrolované.“*

– Slovenskej akadémie vied (SAV) – *„Vakcináciu považujeme za najúčinnejší a najmenej rizikový spôsob prevencie infekčných ochorení.“*

mRNA vakcíny nezasahujú do ľudskej DNA, neintegrujú sa do genómu a nevytvárajú mechanizmy vedúce k genetickým mutáciám, ako opakovane potvrdzujú vedecké štúdie publikované v Nature, The Lancet, Science a odborných stanoviskách Medzinárodnej spoločnosti pre génovú a bunkovú terapiu.

Distribúcia vakcín neprebieha pomocou "nanotechnológie" v zmysle manipulácie či sledovania ľudí. Lipidové nanočastice použité pri mRNA vakcínach slúžia výhradne na ochranu a dopravu mRNA do buniek, kde sa prechodne prepíše na proteín, ktorý vyvolá imunitnú odpoveď.

Takýmito a obdobnými výrokmi z pozície verejnej autority (ako poslanca NR SR a splnomocnenca vlády SR) sú šírené dezinformácie, ktoré môžu viesť k zníženiu dôvery verejnosti vo vedecké inštitúcie a zdravotnícky systém, čím sa ohrozuje verejné zdravie a efektívnosť budúcich očkovacích kampaní vrátane bežných očkovaní detí.

Z uvedených dôvodov sa navrhuje, aby aj samotná Vláda SR sa verejne dištancovala od nevedeckých výrokov MUDr. Petra Kotlára, – zabezpečila, aby oficiálni predstavitelia vlády prezentovali iba fakty podložené medicínskymi a vedeckými dôkazmi, – posúdila vhodnosť zotrvania MUDr. Kotlára vo funkcii vládneho splnomocnenca vzhľadom na ohrozenie integrity odborného prešetrenia pandémie.